CELEX: 32016D0600
Language: hr
Date: 2016-04-15 00:00:00
Title: Provedbena odluka Komisije (EU) 2016/600 оd 15. travnja 2016. o izmjeni Odluke 2007/453/EZ u pogledu GSE statusa Rumunjske (priopćeno pod brojem dokumenta C(2016) 2186) (Tekst značajan za EGP)

19.4.2016   
            
            
               HR
            
            
               Službeni list Europske unije
            
            
               L 103/41
            
         PROVEDBENA ODLUKA KOMISIJE (EU) 2016/600
   оd 15. travnja 2016.
   o izmjeni Odluke 2007/453/EZ u pogledu GSE statusa Rumunjske
   
      
         (priopćeno pod brojem dokumenta C(2016) 2186)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 999/2001 Europskog parlamenta i Vijeća od 22. svibnja 2001. o utvrđivanju pravila za sprečavanje, kontrolu i iskorjenjivanje određenih transmisivnih spongiformnih encefalopatija (1), a posebno njezin članak 5. stavak 2. treći podstavak,
   budući da:
   
               (1)
            
            
               Uredbom (EZ) br. 999/2001 predviđeno je da se države članice, treće zemlje ili njihove regije („države ili regije”) razvrstava u skladu s njihovim statusom goveđe spongiformne encefalopatije (GSE) u jednu od sljedeće tri kategorije: zanemarivi rizik od GSE-a, kontrolirani rizik od GSE-a i neustanovljeni rizik od GSE-a.
            
         
               (2)
            
            
               U Prilogu Odluci Komisije 2007/453/EZ (2) navedene su države ili regije prema svojem GSE statusu.
            
         
               (3)
            
            
               Svjetska organizacija za zdravlje životinja (OIE) ima vodeću ulogu u kategorizaciji država ili regija prema njihovu riziku od GSE-a.
            
         
               (4)
            
            
               Glavno vijeće OIE-a odlučilo je u svibnju 2014. Rumunjskoj dodijeliti status zemlje „sa zanemarivim rizikom od GSE-a” u okviru svoje Rezolucije br. 18 – Priznavanje statusa zemalja članica u vezi s rizikom od goveđe spongiformne encefalopatije (3). Znanstvena komisija OIE-a za bolesti životinja suspendirala je Rumunjskoj 27. lipnja 2014. status zemlje sa zanemarivim rizikom od GSE-a nakon što je Rumunjska 20. lipnja 2014. prijavila slučaj atipičnoga GSE-a.
            
         
               (5)
            
            
               Glavno vijeće OIE-a izmijenilo je u svibnju 2015. poglavlje o GSE-u Kodeksa o zdravlju kopnenih životinja OIE-a („Kodeks”) i u članak 11.4.1. dodalo sljedeću rečenicu: „Za utvrđivanje službenog statusa rizika od GSE-a, smatra se da GSE ne obuhvaća ‚slučaj atipičnoga GSE-a’ jer se vjeruje da se to stanje u vrlo rijetkim slučajevima spontano javlja kod svih populacija goveda” (4).
            
         
               (6)
            
            
               Budući da je Rumunjskoj suspendiran status zemlje sa zanemarivim rizikom od GSE-a nakon otkrivanja slučaja atipičnoga GSE-a te da se u novoj verziji Kodeksa slučaj atipičnoga GSE-a ne priznaje pri utvrđivanju službenog statusa rizika od GSE-a, Znanstvena komisija OIE-a za bolesti životinja odlučila je, s učinkom od 8. prosinca 2015., Rumunjskoj vratiti status zemlje sa zanemarivim rizikom od GSE-a.
            
         
               (7)
            
            
               Kako bi se ta odluka uzela u obzir, popis zemalja u Prilogu Odluci 2007/453/EZ trebalo bi stoga izmijeniti.
            
         
               (8)
            
            
               Odluku 2007/453/EZ trebalo bi stoga na odgovarajući način izmijeniti.
            
         
               (9)
            
            
               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU ODLUKU:
   Članak 1.
   Prilog Odluci 2007/453/EZ mijenja se kako slijedi:
   
               1.
            
            
               Unos „— Rumunjska” dodaje se u Dijelu „A. Zemlje ili regije sa zanemarivim rizikom od GSE-a”, nakon „— Portugal” i prije „— Slovenija”.
            
         
               2.
            
            
               Unos „— Rumunjska” briše se iz Dijela „B. Zemlje ili regije s kontroliranim rizikom od GSE-a”.
            
         Članak 2.
   Ova je Odluka upućena državama članicama.
   
      Sastavljeno u Bruxellesu 15. travnja 2016.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 147, 31.5.2001., str. 1.
   
   
      (2)  Odluka Komisije 2007/453/EZ od 29. lipnja 2007. o utvrđivanju GSE statusa država članica ili trećih zemalja ili njihovih regija u skladu s njihovim rizikom od GSE-a (SL L 172, 30.6.2007., str. 84.).
   
      (3)  http://www.oie.int/fileadmin/Home/eng/Animal_Health_in_the_World/docs/pdf/2014_A_RESO-18_BSE.pdf
   
      (4)  http://www.oie.int/index.php?id=169&L=0&htmfile=chapitre_bse.htm